Hans Aumeier

Hans Aumeier (født 10. august 1906 i Amberg i Bayern, henrettet 28. januar 1948 i Kraków) var en tysk nazist og kommandant under andre verdenskrig i flere fangeleirer og konsentrasjonsleirer. I Auschwitz var han aktivt medvirkende til brutalisering og massemord av jøder og andre fanger. Han ble senere kommandant på Grini i Norge, men der var den brutalitet som han hadde utvist annetsteds ikke lenger for hånden. I Norge ledet han oppføring av SS-Sonderlager Mysen.
Aumeier ble etter krigen dømt til døden for forbrytelser mot menneskeheten.


== Liv og virke ==


=== Bakgrunn ===
Hans Aumeier avbrøt sin skolegang etter bare seks år og begynte som dreier i geværfabrikasjonen, avbrutt av perioder som arbeidsløs.


=== Nazismen ===
I 1929 ble Aumeier medlem i Det nasjonalsosialistiske tyske arbeiderparti (NSDAP) og i 1931 i Sturmabteilung (SA)  og senere Schutzstaffel (SS).


=== Konsentrasjonsleirer ===
Han var stedfortredende kommandant (Schutzhaftlagerführer) i utryddelsesleiren Auschwitz fra 1942 til 1943. Aumeier gav kapoene vidtrekkende armslag, noe som førte til en ytterligere terror i leiren. Han innførte tortur i ståceller som en straffereaksjon Block 11, og skjøt fanger ved  Schwarze Wand («den sorte mur». Han var medansvarlig for massehenrettelser og seleksjon i Stammlager Auschwitz, og etter det mislykkede opprørsforsøket i straffkompaniet i juni 1942, deltok han likesom Otto Moll og Franz Hößler på drapene av dem som overlevde opprøret.På grunn av alkoholmisbruk (ifølge Rudolf Höß), tyveri og korrupsjon ble han sendt bort fra Auschwitz, og ble i midten august 1943 leirsjef i den nyopprettede konsentrasjonsleren Vaivara i  Estland. Der var han til leiren ble evakuert sommeren 1944. Deretter var han ansvarlig for Landsberger Arbeitslager, eksterne stasjoner knyttet til KZ Dachau. Han tjenestegjorde også ved Flossenbürg, Buchenwald og Lichtenburg.I januar 1945 overtok Hans Aumeier som leirkommandant for Grini fangeleir i Norge, som eksistrerte til 8. mai 1945. I mars 1945 satte han i gang oppbygging av en konsentrasjonsleir på Mysen. Den ble ikke ferdig. Under denne sin siste postering skal Aumeier ha forandret seg betraktelig; han fremstod som nesten normalt menneskelig, og førte også forhandlinger med Røde Kors.


=== Etterkrigstiden, rettsforfølgelse, henrettelse ===
Aumeier ble arrestert den 11. juni 1945 av den britiske hær og forhørt. Under forhørene benektet han å ha hatt kjennskap til noen gasskamre i Auschwitz, men reviderte senere dette utsagnet. En ung mann mistenkt for landssvik avslørte Aumeier ved at han formidlet fra andre tyske offiserer om hvordan Aumeier hadde medvirket til drap på tusenvis i Auschwitz. Aumeier innrømmet at det hadde foregått massedrap i Auschwitz, men skyldte på sine overordnete Himmler og Rudolf Höß. Etter fengsling på Akershus festning ble han i januar 1946 ført til London for videre avhør. Aumeier ble eskortert til London av Trond Johansen og Ola Evensen. I London innrømmet han til slutt at 18.000 fanger ble drept i hans nærvær.Han ble så utlevert til Polen. Han ble dømt til døden av en polsk domstol for forbrytelser mot menneskeheten. Han ble hengt 28. januar 1948 i et fengsel i Kraków.


== Litteratur ==
Jeremy Dixon: Commanders of Auschwitz: The SS Officers who ran the Largest Nazi Concentration Camp 1940-1945, Schiffer Military History: Atglen, PA , 2005, (Engelsk) ISBN 0-7643-2175-7
French L. MacLean: The Camp Men: The SS Officers who ran the Nazi Concentration Camp System, Schiffer Military History, Atglen, PA , 1999, (Engelsk) ISBN 0-7643-0636-7


== Referanser ==